Forslag til RÅDETS BESLUTNING om bemyndigelse af Tyskland til i overensstemmelse med proceduren i artikel 8, stk. 4, i direktiv 92/81/EØF at anvende en reduceret punktafgiftssats på visse mineralolier, når de benyttes til specifikke formål

(forelagt af Kommissionen)

BEGRUNDELSE

I henhold til artikel 8, stk. 4, i Rådets direktiv 92/81/EØF om harmonisering af punktafgiftsstrukturen for mineralolier [1] kan Rådet med enstemmighed på forslag fra Kommissionen tillade en medlemsstat at fritage mineralolier for punktafgifter eller lempe disse, hvis særlige hensyn taler herfor.

[1] EFT L 316 af 31.10.1992, s. 12, direktiv senest ændret ved direktiv 94/74/EF (EFT L 365 af 31.12.1994, s. 46).

De tyske myndigheder har meddelt Kommissionen, at de ønsker at lade en ny lov om videreførelse af miljøafgiftsreformerne træde i kraft den 1. januar 2000, så der indføres en differentiering af mineralolieafgifterne for brændstoffer på grundlag af disses svovlindhold. Lovforslaget indeholder bl.a. bestemmelser om afgiftsdifferentiering på grundlag af brændstoffets svovlindhold. Formålet med denne særbehandling i afgiftsmæssig henseende er at fremskynde indførelsen af svovlfrie brændstoffer.

Det fastsættes i den nye lov, at mineralolieafgiften for benzin og dieselolie med et svovlindhold på over 50 ppm (parts per million) skal forhøjes med 3 pfennig pr. liter fra den 1. november 2001. Det fastsættes endvidere, at den højere afgift skal anvendes fra den 1. januar 2003 for brændstoffer med et svovlindhold på over 10 ppm.

Forbundsrepublikken Tyskland anmoder derfor om tilladelse til fra den 1. november 2001 til den 31. december 2002 at opkræve en mineralolieafgift for brændstoffer med et svovlindhold på højst 50 ppm, som er 3 pfennig lavere pr. liter end for brændstoffer med et højere svovlindhold og fra den 1. januar 2003 at opkræve en mineralolieafgift for brændstoffer med et svovlindhold på højst 10 ppm, som er 3 pfennig lavere pr. liter end for brændstoffer med et højere svovlindhold.

De øvrige medlemsstater er i overensstemmelse med direktiv 92/81/EØF blevet informeret om anmodningen.

Kommissionen har omhyggeligt gennemgået anmodningen fra Tyskland og har udarbejdet et forslag til Rådets beslutning om at bemyndige Tyskland til at anvende en differentieret punktafgiftssats for brændstoffer med et svovlindhold på højst 50 ppm fra den 1. november 2001 til den 31. december 2002.

Imidlertid finder Kommissionen, at der er behov for mere tid til at foretage en grundig undersøgelse af visse aspekter af anmodningen om en differentieret punktafgiftssats for brændstoffer med en svovlindhold på højst 10 ppm. Især er det påkrævet med en yderligere undersøgelse af teknologiske spørgsmål og miljøfordele samt en mere detaljeret undersøgelse af, hvordan brændstofstandarder kan påvirke konkurrencen og handelen i det indre marked.

Kommissionen har derfor udarbejdet en meddelelse til Rådet, hvori der redegøres for disse betænkninger og for, hvorfor der endnu ikke er udarbejdet noget forslag for brændstoffer med en svovlindhold på højst 10 ppm.

Direktiv 92/81/EØF indeholder bestemmelse om, at sådanne fritagelser og lempelser med mellemrum skal tages op til fornyet behandling. Hvis Kommissionen er af den opfattelse, at de ikke længere bør finde anvendelse, fordi den medfører konkurrenceforvridning, forrykker balancen i det indre marked eller er uforenelig med Fællesskabets miljøbeskyttelsespolitik, skal den forelægge Rådet passende forslag.

Under alle omstændigheder skal denne undtagelse tages op til fornyet overvejelse senest den 31. December 2002, når den tilladelse, der indrømmes i henhold til denne beslutning, udløber. Rådet vil så tage situationen op på grundlag af et forslag fra Kommissionen og træffe beslutning om, hvorvidt den tilladelse, der indrømmes i henhold til beslutningens artikel 1, skal trækkes tilbage, ændres eller bekræftes.

Forslag til RÅDETS BESLUTNING

om bemyndigelse af Tyskland til i overensstemmelse med proceduren i artikel 8, stk. 4, i direktiv 92/81/EØF at anvende en reduceret punktafgiftssats på visse mineralolier, når de benyttes til specifikke formål

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 92/81/EØF af 19. oktober 1992 om harmonisering af punktafgiftsstrukturen for mineralolier [2], særlig artikel 8, stk. 4,

[2] EFT L 316 af 31.10.1992, s. 12, direktiv senest ændret ved direktiv 94/74/EF (EFT L 365 af 31.12.1994, s. 46).

under henvisning til forslag fra Kommissionen, og

ud fra følgende betragtninger:

(1) Ifølge artikel 8, stk. 4, i direktiv 92/81/EØF kan Rådet med enstemmighed og på forslag fra Kommissionen tillade en medlemsstat at indrømme fritagelse eller lempelser i forbindelse med punktafgifter på mineralolier, hvis særlige hensyn taler herfor.

(2) De tyske myndigheder har meddelt Kommissionen, at de ønsker at bringe en ny lov om videreførelse af miljøafgiftsreformerne i kraft den 1. januar 2000, så der indføres en differentiering af mineralolieafgifterne for brændstoffer på grundlag af disses svovlindhold.

(3) De andre medlemsstater er blevet underrettet herom.

(4) De tyske myndigheder har anmeldt lovforslaget om videreførelse af miljøafgiftsreformerne til Kommissionen i henhold til traktatens artikel 88, stk. 3; denne beslutning foregriber ikke resultatet af de relevante statsstøtteprocedurer i henhold til artikel 87 og 88.

(5) Kommissionen undersøger jævnligt lempelserne og fritagelserne for at kontrollere, om de er forenelige med det indre markeds funktion og med Fællesskabets miljøbeskyttelsespolitik.

(6) Tyskland har anmodet om tilladelse til fra den 1. november 2001 til den 31. december 2002 at opkræve en mineralolieafgift for brændstoffer med et svovlindhold på højst 50 ppm, som er 3 pfennig lavere pr. liter end for brændstoffer med et højere svovlindhold; Rådet skal tage anvendelsen heraf op til overvejelse på grundlag af et forslag fra Kommissionen senest den 31. december 2002, når den tilladelse, der er indrømmet i henhold til denne beslutning, udløber.

VEDTAGET FØLGENDE BESLUTNING:

Artikel 1

I overensstemmelse med artikel 8, stk. 4, i Rådets direktiv 92/81/EØF bemyndiges Tyskland til fra den 1. november 2001 til den 31. december 2002 at anvende en differentieret afgiftssats på brændstoffer med et svovlindhold på højst 50 ppm, forudsat at disse differentierede staser er i overensstemmelse med de forpligtelser, der er fastsat i Rådets direktiv 92/82/EØF af 19. december 1992 om indbyrdes tilnærmelse af punktafgiftssatserne for mineralolier [3], særlig de mindstesatser for punktafgiften, der er fastsat i artikel 4 og 5.

[3] EFT L 316 af 31.10.1992, s. 19, direktiv senest ændret ved direktiv 94/74/EF (EFT L 365 af 31.12.1994, s. 46).

Artikel 2

Denne beslutning er rettet til Tyskland.

Udfærdiget i Bruxelles,

På Rådets vegne

Formand